b'\n_START_ARTICLE_\nDaug\xc5\xb3 herbas\n_START_SECTION_\nHerbo apra\xc5\xa1as\n_START_PARAGRAPH_\nSidabriniame skydo lauke ant \xc5\xbealios kalvos (skydo pap\xc4\x97d\xc4\x97) stovi m\xc4\x97lynais \xc5\xa1arvais apsitais\xc4\x99s karys, de\xc5\xa1in\xc4\x97je rankoje laikantis tokios pa\xc4\x8dios spalvos alebard\xc4\x85, kair\xc4\x97je \xe2\x80\x93 m\xc4\x97lyn\xc4\x85 apval\xc5\xb3 skyd\xc4\x85, prie juosmens kabo trumpas kalavijas. Kario pla\xc5\xa1taka ir veidas nat\xc5\xabralios spalvos, sijonas ir antpe\xc4\x8diai \xc5\xbeali, j\xc5\xb3 kra\xc5\xa1tai ir pagra\xc5\xbeinimai, taip pat \xc5\xa1almo plunksnos, \xc5\xa1almo ir skydo apvadai, dir\xc5\xbeas \xe2\x80\x93 auksiniai, alebardos kotas juodas.\n_START_SECTION_\nIstorija\n_START_PARAGRAPH_\nDaugams laisvojo miesto teises ir herb\xc4\x85 \xe2\x80\x93 \xc5\xa1arvuot\xc4\x85 kar\xc4\xaf su alebarda \xe2\x80\x93 1792 m. baland\xc5\xbeio 26 d. suteik\xc4\x97 Stanislovas Augustas. I\xc5\xa1liko 1792 m. Daug\xc5\xb3 privilegijos originalas (LVIA, f. 1135, ap. 1, b. 64) ir jos \xc4\xafra\xc5\xa1as Lietuvos Metrikoje su perpie\xc5\xa1tu miesto herbu (LM, kn. 556,l. 104-105\xe1\xb5\x9b). Ta\xc4\x8diau netrukus miesto savivalda buvo panaikinta ir herbas ilgam u\xc5\xbemir\xc5\xa1tas. XX a. prad\xc5\xbeioje j\xc4\xaf nupie\xc5\xa1\xc4\x97 Bronius \xc5\xa0aliamoras , v\xc4\x97liau - Marijanas Gumowskis (Marijan Gumowski). Autoriai pakeit\xc4\x97 spalvas, be to, B. \xc5\xa0aliamoro pie\xc5\xa1inyje neliko skydo, o M. Gumowskio \xe2\x80\x93 ir kalavijo._NEWLINE_Po 200 met\xc5\xb3 Daug\xc5\xb3 istorinis herbas atkurtas. Siekiant lakoni\xc5\xa1kumo atsisakyta nereik\xc5\xa1ming\xc5\xb3 \xc5\xbeem\xc4\x97s, sijono spalv\xc5\xb3 ir atspalvi\xc5\xb3. Melsva \xc5\xa1arv\xc5\xb3 spalva pakeista \xc4\xaf m\xc4\x97lyn\xc4\x85, kad geriau der\xc4\x97t\xc5\xb3 prie sidabrinio herbo lauko._NEWLINE_Daug\xc5\xb3 herbo (kaip ir Ariogalos) simbolika grei\xc4\x8diausiai susijusi su XVIII a. pabaigos politiniais \xc4\xafvykiais. \xc5\xa0arvuotas karys su alebarda, skydu ir kalaviju tur\xc4\x97jo saugoti Daug\xc5\xb3 miest\xc4\x85 ir vis\xc4\x85 kra\xc5\xa1t\xc4\x85 nuo gresian\xc4\x8dio pavojaus, ginti miestie\xc4\x8di\xc5\xb3 teises. Manoma, jog kario id\xc4\x97ja pasiskolinta i\xc5\xa1 senosios Trak\xc5\xb3 kunigaik\xc5\xa1tyst\xc4\x97s heraldikos._NEWLINE_Daug\xc5\xb3 herbas patvirtintas Lietuvos Prezidento 1998 m. rugpj\xc5\xab\xc4\x8dio 4 d.  Dailininkas Rolandas Rimk\xc5\xabnas.'